
בבית המשפט העליון
בג"צ 3495/06
בשבתו כבית משפט גבוה לצדק
קבוע: 24.5.06 
הרב הראשי לישראל, הרב יונה מצגר

ע"י ב"כ עוה"ד פרופ' דוד ליבאי ועוה"ד אלעד רט

טל' 03-6090101 פקס' 03-6090077


ה ע ו ת ר

נ   ג   ד

היועץ המשפטי לממשלה

על ידי פרקליטות המדינה, 

משרד המשפטים ירושלים
ה מ ש י ב

הודעה מטעם היועץ המשפטי לממשלה

בהתאם להחלטת בית המשפט הנכבד מתכבד היועץ המשפטי לממשלה להגיש תגובתו לעתירה כדלהלן.

מבוא ותמצית עמדה
 AUTONUM   
עניינה של עתירה זו בבקשת העותר כי בית המשפט יקבע ש"הפרק "הלבר פלילי" (מעמ' 13 ואילך) בדו"ח שנכתב על ידי היועץ המשפטי לממשלה (להלן גם:"היועץ"), שעניינו 'סיכום והחלטה בפרשת הרב יונה מצגר, הרב הראשי לישראל – קבלת טובות הנאה ממלון "מצודת דוד" בירושלים" (להלן: "ההחלטה"), בטל מעיקרו, משום שנשללה מהעותר זכות השימוע וזכות הטיעון, לטענתו.

 AUTONUM   
עמדתו של היועץ המשפטי לממשלה הינה כי דינה של העתירה להידחות.

החלטת היועץ המשפטי לממשלה בפרשת הרב מצגר, התקבלה בעקבות קיומה של חקירת משטרה בעניינו. בחינה מקיפה של חומר הראיות, העלתה כי אין בו תשתית ראייתית מספקת שתקים "אפשרות סבירה להרשעה" כנדרש לשם העמדה לדין - אף כי בחלק מן הפרשיות, התשתית היתה קרובה לרף הנדרש - ולפיכך, יש לסגור את התיק הפלילי נגדו מחוסר ראיות מספיקות.

עם זאת, בחינה זו, עצמה, העלתה כי היו פגמים משמעותיים בהתנהגותו של הרב מצגר, שהובילו את היועץ למסקנה כי המשך כהונתו של הרב מצגר בתפקידו כדיין בבית הדין הרבני הגדול וכרב ראשי לישראל, עלול לפגוע פגיעה קשה במעמדם של גופים אלו ובאמון הציבור בהם, ולפיכך, מצא לנכון, במסגרת החלטתו זו להמליץ לשר המשפטים, "לשקול – בכפוף לשימוע (בכתב או בעל פה)  - לנקוט בהליך לפי סעיף 16א' לחוק הדיינים, התשט"ו – 1955 (להלן:"חוק הדיינים"), ולהביא את עניינו בפני ועדת המינויים אשר תשקול את סיום כהונתו" (סעיף 12 להחלטה).

מטבע הדברים, משמעות ההמלצה הינה כי היועץ המשפטי לממשלה סבור כי העובדות שנתגלו מצביעות, לכאורה, על העדר התאמה לתפקיד, ועל כן הציע שהרב מצגר יטול אחריות על מעשיו ויסיק מסקנות אישיות, זאת מתוך הכרה בחשיבות כבודם ומעמדם של מוסד הרבנות הראשית לישראל ומערכת בתי הדין הרבניים, ומאחר שהליכים נוספים בעניין זה עלולים להביא לפגיעה נוספת במעמדם של גופים אלה.

 AUTONUM   
העותר בחר לצטט בעתירתו בהרחבה מבג"צ 4914/94 טרנר נ' מבקרת המדינה ואח' פד"י מט(3) 771 (להלן:"פסק דין טרנר"), כשהוא אף מציין כי הדברים "כאילו ממש על המקרה דנן נכתבו".

אלא שדווקא מפסק דין טרנר ניתן ללמוד, מדוע בעניין דנן לא היה צורך במתן שימוע טרם קבלת החלטתו של היועץ, וכי מקומו של השימוע בעניין דנן, הינו בפני ועדת המינויים, ולכל המוקדם, בפני שר המשפטים, שכן בפסק דין טרנר נקבע כי הענקת זכות הטיעון מתחייבת מקום שברור כי הקביעה "היא סופית ומוחלטת, ואין אחריה ולא כלום", כפי שאכן היה בעניינו של טרנר. לא כן, כאשר מדובר בקביעה אשר הינה המלצה, האמורה להתברר במסגרת הליכים שיתקיימו בעקבותיה.

 AUTONUM   
בענייננו, החלטתו של היועץ המשפטי לממשלה באספקט המנהלי הינה אך שלב מקדמי. היועץ המשפטי לממשלה איננו הגורם המוסמך לנקוט בהליך לפי סעיף 16א' לחוק הדיינים, והחלטתו הינה בגדר המלצה, לגוף המוסמך  - שר המשפטים - לנקוט בהליך על פי חוק. 


לפיכך, ברי כי החלטתו של היועץ המשפטי לממשלה בענין זה ודאי שאיננה "סופית ומוחלטת" ש"אין אחריה ולא כלום".

החלטתו של היועץ המשפטי לממשלה, בהיבט המנהלי, הינה החלטה ראשונית ומקדמית, "טרום  - ההליך". 

כל כולו של ההליך לפי סעיף 16א' לחוק, לרבות עצם שקילת הפתיחה בהליך על ידי השר,  הינו "אחריה".

 AUTONUM   
היועץ המשפטי לממשלה דאג ליתן לעמדה זו אף ביטוי ברור בהחלטתו, בציינו במפורש כאמור כי על שר המשפטים לשקול את החלטתו בעניין זה, בכפוף לשימוע, שייערך לעותר.

 
 AUTONUM   
נוסיף כי העובדה שהיועץ המשפטי לממשלה מצא לנכון לציין בהחלטתו, כי בידיו של הרב מצגר "לחסוך" את ההליך האמור, וליטול אחריות אישית ולפרוש מתפקידו, אין בה כדי לשנות את מהותה של ההחלטה.

קריאתו זו של היועץ איננה בגדר החלטה אופרטיבית. זוהי אך עמדה המתבקשת מאליה, נוכח ההמלצה שניתנה לשר המשפטים במסגרת הדו"ח, ונוכח כבודם של מוסדות הרבנות הראשית לישראל ובתי הדין הרבניים.

בנסיבות אלו, וודאי שאין בדברים אלו כדי לבסס, מבחינה משפטית עילה לביטול ההחלטה.
 AUTONUM   
נדגיש כי היועץ המשפטי לממשלה, נהג בעניין זה, כמקובל, וכפי שהוא נוהג בעניינים דומים אחרים, כפי שיפורט להלן.
 AUTONUM   
עוד נדגיש, כבר כעת, כי החלק הלבר-פלילי בהחלטתו של היועץ המשפטי לממשלה לא נוצר יש מאין, ואין הוא מכיל עניינים לגביהם מעולם לא ניתנה הזדמנות לעותר להשמיע את דברו, כפי שניתן אולי להתרשם מטענותיו. בעיקרו של דבר, מבוסס חלק זה על הממצאים העובדתיים שעלו בחקירת הפרשה בכללותה ועל חקירתו של הרב מצגר עצמו. במסגרת חקירותיו הממושכות נדרש הרב מצגר בפירוט לעניינים שעלו בחלק זה ומסר את גרסתו (ולעיתים אף יותר מגרסה אחת) לדברים. כך גם ביחס ל"פרשיות וההליכים הקודמים" - הציטוטים שהובאו בהחלטת היועץ בעניין זה נגעו להליכים בהם ניתנה בשעתו לרב מצגר הזדמנות להתייחס לטענות נגדו.
 

מכאן שלעובדות ולממצאים שהיוו את התשתית להמלצה לנקוט בהליך מינהלי – ניתנה, איפוא, לעותר הזדמנות להתייחס בהרחבה, וככל שטענתו מתחדדת כלפי ההמלצה עצמה, הרי שכאמור, תינתן לו הזדמנות להשמיע טענותיו בפני הגורם בעל הסמכות להחליט בעניין.
השתלשלות העניינים הצריכה לעניין
 AUTONUM   
ביום 27.10.04 פורסמה כתבת תחקיר בחדשות ערוץ 2, בה נטען כי הרב הראשי לישראל, הרב יונה מצגר, קיבל טובות הנאה מבית המלון "מצודת דוד" בירושלים. בעקבות כתבה זו ותלונות שנתקבלו בעניין, הודיע היועץ המשפטי לממשלה על בדיקת הדברים.

 AUTONUM   
ביום 31.10.04 ביקש היועץ מהיועצת המשפטית במשרד ראש הממשלה את התייחסותה לאחר בדיקת הדברים עם הגורמים הנוגעים בדבר (הרבנות הראשית מהווה יחידת סמך במשרד ראש הממשלה).

 AUTONUM   
היועצת המשפטית למשרד ראש הממשלה ביקשה וקיבלה את התייחסותם של היועץ המשפטי לרבנות הראשית ושל היועץ המשפטי לשיפוט הרבני, ואלה הועברו ביום 17.11.04, בצירוף התייחסותה לדברים. בהמשך אף התקבלה ישירות התייחסות נוספת מהרב מאיר רוזנטל, ראש לשכתו של הרב מצגר. 

 AUTONUM   
על בסיס חומרים אלה נערכה בדיקה בפרקליטות המדינה והוכנה חוות-דעת ראשונית. לאחר בחינת חוות-הדעת ודיונים שהתקיימו בעניין, הגיע היועץ המשפטי לממשלה לכלל מסקנה, כי לא ניתנו תשובות מספקות לשאלות ולתמיהות שעלו, ועל-כן אין מנוס מפתיחה בחקירה פלילית לבירור החשדות השונים העולים בפרשה זו. בהתאם לכך, הנחה היועץ ביום 15.12.04 את מפכ"ל המשטרה ואת ראש אגף חקירות ומודיעין במשטרת ישראל לקיים חקירה ראשונית בנושא,  וביקש כי בטרם ייחקר הרב הראשי עצמו, יובאו ממצאי החקירה בפני היועץ ובפני פרקליט המדינה, על מנת שיוכלו להחליט באשר להמשך החקירה.

 AUTONUM   
בהתאם לאמור, נערכה חקירה ראשונית של החשדות שעלו על-ידי היחידה הארצית לחקירות הונאה של משטרת ישראל (יאח"ה), וממצאיה הועברו אל היועץ, תוך בקשה לקבל אישור לחקירתו של הרב מצגר באזהרה. לאחר בחינת הממצאים ניתן האישור לכך.

 AUTONUM   
הרב מצגר נחקר משך שעות ארוכות בשני מועדים, ופעם נוספת במסגרת השלמת חקירה. כן נחקרו בפרשה עדים רבים, ביניהם אנשי לשכתו של הרב מצגר, עובדי מלון "מצודת דוד" בירושלים ובעלי הדירה אשר הושכרה לרב מצגר. 

 AUTONUM   
ביום 22.5.05 העבירה היחידה הארצית לחקירות הונאה את חומר הראיות וסיכום החקירה לפרקליטות מחוז ירושלים, אשר ליוותה את החקירה. בסיכום המשטרה נכללה המלצה להעמיד לדין את הרב מצגר בעבירות של לקיחת שוחד, קבלת דבר במרמה ומרמה והפרת אמונים. בנוסף, המליצה המשטרה להעמיד לדין מעורבים נוספים בפרשה. 

 AUTONUM   
יצוין, כי בסמוך לאחר פרסומה של המלצת המשטרה האמורה, הוגשה עתירה לבג"צ בה נטען שעל הרב מצגר להשעות את עצמו מכהונתו כדיין בבית הדין הרבני הגדול, וכן מכהונתו כחבר ועדת המינויים, וזאת עד תום ההליכים הפליליים נגדו: בג"ץ 4983/05 אומ"ץ נ' הרב הראשי לישראל.  

בתגובת המדינה לעתירה הוצגה בפני בית המשפט עמדת היועץ, במסגרתה נאמר בין היתר, כי אף שאין עילה משפטית המחייבת בשלב זה את הרב מצגר להשעות את עצמו, "אין בכך כדי למצות בהכרח את מלוא היבטיה הרלוונטיים של הסוגיה, ובפרט לא את ההיבט הציבורי של הדברים. זאת בהתחשב ברגישות הרבה ובייחודם של תפקידיו של המשיב 1, המכהן כרב ראשי לישראל וכנושא משרה שיפוטית של דיין בבית הדין הרבני הגדול".

 AUTONUM   
ביום 21.6.05 הגיש הרב מצגר את תגובתו לבית המשפט והודיע, כי ישעה את עצמו וולונטרית מליטול חלק בהרכבים של ביה"ד הרבני הגדול ומהשתתפות בישיבות ועדת המינויים. לאור הודעה זו חזרה בה העותרת מהעתירה, תוך שמירת זכותה לחזור ולפנות לבית המשפט ככל שיחול שינוי במצב הדברים.

 AUTONUM   
ביום 4.7.05 העבירה פרקליטות מחוז ירושלים את חוות דעתה בעניינו של הרב מצגר. עמדת פרקליטות מחוז ירושלים היתה, כי אף שהחקירה מעלה תמיהות לא מעטות באשר להתנהגותו של הרב מצגר, אין בחומר החקירה ראיות מספיקות לביסוס הגשת אישום פלילי, ולפיכך יש לסגור את התיק נגד הרב מצגר מחוסר ראיות מספיקות; כן הומלץ לסגור את התיק נגד מעורבים אחרים, חלקם מחוסר ראיות וחלקם מחוסר אשמה פלילית.

 AUTONUM   
על רקע חילוקי הדעות בין פרקליטות מחוז ירושלים לבין הצוות החוקר במשטרה, נערכו מספר דיונים בלשכת פרקליט המדינה ולאחר מכן בלשכת היועץ המשפטי לממשלה, בהשתתפות אנשי פרקליטות המדינה, פרקליטות המחוז ויאח"ה, בהם נבחנו ולובנו בהרחבה ההיבטים השונים של הפרשה. 

 AUTONUM   
ביני לביני, נודע למשטרה על פרשה נוספת, בה, על-פי החשד, שהה הרב מצגר בראש השנה וביום הכיפורים תשס"ה במלון "שרתון פלאזה" בירושלים מבלי לשלם עבור השהות. לשם בירור פרשה זו נדרשה השלמת חקירה, במסגרתה נחקר הרב מצגר בחשד לעבירה על חוק שירות הציבור (מתנות), תש"ם-1979. חומר החקירה בעניין זה הועבר בינואר 2006. 

 AUTONUM   
ביום 2.3.06 העביר פרקליט המדינה את חוות דעתו המסכמת בפרשה, אשר בסיומה, לאחר סקירה ובחינה של החשדות בפרשיות השונות, המליץ - כעמדת פרקליטות מחוז ירושלים - לסגור את תיק החקירה נגד הרב מצגר מחוסר ראיות מספיקות. כן המליץ לסגור את התיק נגד האחרים. לצד זאת, נוכח התמונה העגומה שעלתה מהחקירה באשר להתנהגותו של הרב מצגר, המליץ פרקליט המדינה לבחון נקיטת הליכים לבר-פליליים לסיום כהונתו.

חוות-דעת פרקליט המדינה צורפה כנספח ב' לעתירה.
 AUTONUM   
אחר הדברים האלה, ולאחר בחינה מקיפה של חומר הראיות הרב וההיבטים השונים הנוגעים לעניין, ומספר דיונים שקיים היועץ, כאמור, עם כל העושים במלאכה בפרקליטות המדינה, פרקליטות מחוז ירושלים, ומשטרת ישראל, החליט היועץ לאמץ את חוות דעתם והמלצתם של פרקליט המדינה ופרקליט מחוז ירושלים בעניינם של כל המעורבים בפרשה.

 AUTONUM   
על פי החלטת היועץ המשפטי לממשלה, מיום 3.4.06, על אף התנהלותו של הרב מצגר, במכלול הפרשיות שנחקרו, ועל אף מספר לא קטן של שאלות ותהיות שעוררה התנהלות זו, לא היה בחומר החקירה תשתית ראייתית מספקת, שתקים "אפשרות סבירה להרשעה", כנדרש לשם העמדה לדין, ולפיכך סבר היועץ כי יש לסגור את התיק הפלילי נגדו מחוסר ראיות מספיקות. 


עם זאת, סבר היועץ כי התמונה שעלתה מן החומר היא קשה. התנהלותו של הרב מצגר בפרשיות שנחקרו, כמו גם במסגרת חקירתו - בה בחר, לא פעם, להתחמק ממתן תשובות מלאות, ולעיתים, למרבה הצער, אף לומר את שאינו אמת - חותרת תחת הנורמות המצופות ממנו כרב ראשי לישראל וכדיין בבית הדין הרבני הגדול.

עוד סבר היועץ כי לא ניתן להתעלם מכך שהתנהלות כזו, על ידי מי שמשמש בתפקיד הרבני הבכיר ביותר במדינת ישראל, פוגעת קשות במעמדם של מוסד הרבנות הראשית לישראל ושל מוסד הדיינות הרבנית, וממילא באמון הציבור בגופים חשובים אלה.

לפיכך, כאמור, מצא לנכון היועץ המשפטי לממשלה, במסגרת החלטתו זו להמליץ לשר המשפטים, לשקול – בכפוף לשימוע (בכתב או בעל פה)  - לנקוט בהליך לפי סעיף 16א' לחוק הדיינים, התשט"ו – 1955, ולהביא את עניינו בפני ועדת המינויים אשר תשקול את סיום כהונתו.

לצד הפניית העניין לשר המשפטים, נוכח העובדות שנתגלו, המצביעות, לכאורה, על העדר התאמה לתפקיד, קרא היועץ לרב מצגר ליטול אחריות אישית על מעשיו ולהסיק מסקנות אישיות, זאת מתוך הכרה בחשיבות כבודם ומעמדם של מוסד הרבנות הראשית לישראל ומערכת בתי הדין הרבניים, ומאחר שהליכים נוספים בעניין זה עלולים להביא לפגיעה נוספת במעמדם של גופים אלה.

ההחלטה צורפה כנספח א' לעתירה.

 AUTONUM   
יצוין כי על אף המחלוקות שהיו, כאמור, בקרב הגורמים המטפלים באשר להיבט הפלילי, כל מי שעסק בפרשה מקרב אנשי המשטרה והפרקליטות היה שותף לדעה, כי אין זה ראוי שהרב מצגר ימשיך בכהונתו.
 AUTONUM   
ההחלטה הועברה בשעתו לשרת המשפטים היוצאת, ולאחרונה, לשר המשפטים הנכנס.

 AUTONUM   
להשלמת התמונה העובדתית, יצוין כי לעתירתו מצרף העותר מכתב מיום 24.5.05, שנשלח על ידי בא-כוחו אל היועץ המשפטי לממשלה, לאחר פרסום המלצת המשטרה, בו הוא מבקש כי ייערך לעותר שימוע ולצורך כך יועבר אליו חומר החקירה. כן מצרף העותר את מכתב התשובה מלשכת היועץ המשפטי לממשלה, מיום 29.5.05, בו נאמר כי  חומר החקירה יימסר לצורך קיום שימוע, רק ככל שתתקבל החלטה להגיש כתב אישום (נספחים ו  - ז לעתירה).


אלא שהעותר, מטעמים השמורים עימו, איננו מצרף את מכתב התשובה של בא-כוחו למכתב זה, מיום 30.5.05, בו נאמר במפורש:


"אני מבקש להבהיר שלא ביקשתי שימוע מוקדם, ולא בקשה חריגה. בקשתי היתה והיא, שאם בחינת חומר החקירה בפרקליטות תביא למסקנה לכאורה שיש להגיש כתב אישום נגד הרב הראשי, אוזמן לשימוע ולקראת השימוע, החומר יועמד לרשותי".


המכתב מצורף ומסומן מש/1.  

הנה כי כן, גם ב"כ העותר, עצמו, סבר כי קיום שימוע בפני היועץ המשפטי לממשלה, ייערך רק במידה ויוחלט על הגשת כתב אישום, כמקובל, וכי בקשה אחרת הינה בבחינת חריגה מהמקובל, אותה אין העותר מבקש.   

עמדת המשיב

החלטת המשיב – החלטה מנומקת בבחינת חומר חקירה

 AUTONUM   
היועץ המשפטי לממשלה, כאמור, נדרש לפרשת הרב מצגר עקב קיומה של חקירת משטרה בעניינו.

החלטתו של היועץ המשפטי לממשלה הינה החלטה מנומקת, המנתחת את חומר החקירה ומגיעה למסקנות שונות בעקבותיו.

 AUTONUM   
יודגש, כי על פי דין, החלטה של רשויות התביעה, בעניין זה, ככל החלטה של רשות מנהלית, חייבת להיות מנומקת (היקף ההנמקה משתנה, כמובן, בהתאם לנסיבות). [ראה בג"צ 2523/97 בן דרור ימיני נ' היועץ המשפטי לממשלה (לא פורסם) (להלן: פסק דין בן דרור ימיני). פסק הדין מצורף ומסומן מש/2, וכן ראה ע"א 6356/99 דרור חטר-ישי נ' עדנה ארבל, פד"י נו(5) 254].

בענייננו, המסקנה הראשונה מבדיקת חומר הראיות היתה, כאמור, כי אין בחומר החקירה תשתית ראייתית מספקת שתקים "אפשרות סבירה להרשעה" כנדרש לשם העמדה לדין פלילי. 

המסקנה השניה אשר עלתה מבדיקת חומר הראיות עצמו, היתה שאף כי אין די ראיות להעמדה לדין פלילי, התנהלותו של הרב מצגר בפרשיות שנחקרו, כמו גם בחקירה עצמה, חותרת תחת נורמות המצופות מרב ראשי לישראל ודיין בבית הדין הרבני הגדול, ויש בה כדי לפגוע במוסדות אלו ובאמון הציבור בהם, ולפיכך אין מקום להסתפק בסגירת התיק הפלילי ויש לבחון את האפשרויות המשפטיות האחרות הקיימות בחוק. אפשרויות אלו הינן דין משמעתי או הליך מנהלי.

בחינת חומר החקירה באספקט הפלילי, לבדו, לא היה בה כדי למצות את המסקנות העולות מחומר החקירה, והיועץ המשפטי לממשלה ראה עצמו מחויב, בעקבות בחינת חומר החקירה, לבדוק את האפשרויות המשפטיות האחרות שמעמיד החוק.

 AUTONUM   
יודגש, כי בחינה מסוג זה איננה ייחודית לעניינו של העותר, והיא נעשית כדבר שבשגרה, בבחינת תיקי חקירה משטרתיים שנוהלו נגד עובדי מדינה ונבחרי ציבור. 

במקרים רבים, בהם מעורבים עובדי מדינה, כמו במקרה דנן, ההחלטה לגבי התיק הפלילי, כוללת מסקנה, לפיה אין די ראיות להעמדה לדין פלילי, אך יש מקום לשקול העמדה לדין משמעתי, או נקיטת הליך מנהלי מתאים לפי העניין, וההחלטה מועברת לנציבות שירות המדינה, או לגורם המוסמך האחר בעניין (כגון, מפכ"ל המשטרה) לצורך גיבוש ההחלטה. במקרים, בהם יש עניין ציבורי, אף ניתן פרסום להחלטה. 

 AUTONUM   
אכן, החלטות רבות המתקבלות על-ידי היועץ המשפטי לממשלה עצמו וזוכות לתהודה ציבורית עוסקות בעניינם של נבחרי ציבור, לגביהם, ככלל, אין בחוק הקיים מנגנונים לבר-פליליים, ולפיכך אין בידי היועץ להידרש באותם עניינים למנגנונים לבר-פליליים. ואולם, כאשר קיימים מנגנונים לבר-פליליים, הרי שככלל, במסגרת בחינת חומר החקירה, נבחנים גם הם. 

כך למשל, היה בפרשת ניצב מזרחי. בהחלטתו של היועץ המשפטי לממשלה דאז, במסגרתה הוחלט לסגור את התיק הפלילי שנפתח נגדו, נבחנה גם האפשרות להעמיד את ניצב מזרחי לדין משמעתי וכן נבחנה נקיטה בהליך מנהלי. בסופו של דבר החליט היועץ להמליץ על הסקת מסקנות פיקודיות-מנהליות במישור האישי, עד כדי סיום התפקיד, בכפוף לשימוע, שיערך בפני בעל הסמכות, שבמקרה זה היה השר לביטחון פנים.

יצוין כי החלטתו של היועץ המשפטי לממשלה דאז בעניין זה, לרבות המלצתו להסיק מסקנות במישור המנהלי – אושרה על ידי בית משפט נכבד זה (ראה בג"צ 10243/03 גלעד ארדן נ' היועץ המשפטי לממשלה פ"ד נט(2), 306)  

 AUTONUM   
אין חולק, ואף העותר בכלל זה, כי 'החלטה מנומקת', הניתנת בסיום בדיקתו של חומר חקירה בתיק משטרה (הנהוג לכנותה לעיתים, 'דו"ח ציבורי') הינה החלטה שאיננה טעונה שימוע, וזאת גם אם היא כוללת – ובמקרים רבים היא אכן כוללת – קביעות וממצאים קשים, שיש בהם כדי לפגוע. 


ונזכיר כי ב"כ העותר עצמו הדגיש במכתב ששלח, כאמור, אל לשכת היועץ המשפטי לממשלה (נספח מש/1) כי הוא מבקש כי יינתן למרשו שימוע, רק אם יוחלט על הגשת כתב אישום.  

ואכן, בפסק הדין בן דרור ימיני ביקש העותר להימנע מפרסום 'החלטה מנומקת' בקשר לפרשת מינוי היועץ המשפטי לממשלה ("פרשת בר-און"), במקרה שההחלטה תהיה שלא להגיש כתב אישום. באותו עניין, לא נערך למעורבים בפרשה שימוע, טרם מתן ההחלטה.

בית משפט נכבד זה דחה את העתירה ואישר את פרסום ההחלטה המנומקת.

 AUTONUM   
העובדה כי ההחלטה בענייננו לא הצטמצמה לאספקט הפלילי, אלא התייחסה, כפי שנעשה, כאמור, במקרים רבים אחרים, גם לאספקטים המשמעתיים והמנהליים האפשריים, אין בה כדי לשנות את מהותה של ההחלטה, והכללת המלצה בהחלטה לנקיטת הליך מנהלי לא חייבה, קודם לכן, הענקת זכות שימוע.

החלטת המשיב באספקט המנהלי – המלצה לגורם המוסמך    

 AUTONUM   
כאמור לעיל, בחינת חומר החקירה בעניינו של הרב מצגר, הביאה את היועץ המשפטי לממשלה למסקנה כי מלבד האספקט הפלילי, יש מקום לבחון את האפשרויות המשפטיות הנוספות לטיפול בפרשה הנגזרות מאותה תשתית ראייתית.

במסגרת החלטתו, בחן היועץ המשפטי לממשלה את האפשרות לנקיטת הליכים אלטרנטיביים להליך פלילי - העמדתו של העותר לדין משמעתי או נקיטה בצעדים מנהליים, ומהטעמים המצויינים בהחלטה (פסקאות 47-55) החליט כי יש מקום להמליץ לשר המשפטים לשקול - בכפוף לשימוע – לנקוט בהליך לפי סעיף 16א' לחוק הדיינים.

 AUTONUM   
סעיף 16א' לחוק הדיינים קובע כי:

"ועדת המינויים רשאית, על פי הצעת יושב ראש הועדה או רב ראשי לישראל המכהן כנשיא בית הדין הרבני הגדול או הנציב, להחליט ברוב של שבעה חברים לפחות, על סיום כהונתו של דיין"

על פי סעיף 6 לחוק הדיינים, שר המשפטים הינו יושב ראש הועדה.

לפיכך, שר המשפטים הוא גורם מוסמך לנקוט בהליך לפי סעיף 16א' הנ"ל.

ליועץ המשפטי לממשלה אין סמכות ליזום הליך בפני ועדת המינויים.

 AUTONUM   
מכאן, שבניגוד לאופן בו מוצגים הדברים בעתירה, החלטתו של היועץ המשפטי לממשלה בכל הנוגע לאפשרות לנקוט בהליך המנהלי האמור הינה בגדר המלצה.

מדובר בהחלטה, שכשלעצמה, כמובן, אינה יכולה להניע את ההליך לפי סעיף 16א. הנקיטה בהליך זה תלויה בהחלטתו של שר המשפטים, המוסמך לפי חוק, להציע זאת לועדה.
המלצתו של היועץ המשפטי לממשלה בענין זה, הינה שלב מקדמי בלבד, "טרום ההליך". 

 AUTONUM   
זכות הטיעון של העותר בעניין זה לא נגרעה ממנו כלל ועיקר. מקומה בפני ועדת המינויים, בהתאם להוראת סעיף 16א(ג)' לחוק הדיינים, או לכל המוקדם, בפני שר המשפטים, הגורם המוסמך לפי חוק להניע את התהליך.

 AUTONUM   
נדגיש, כי בהחלטתו של היועץ המשפטי לממשלה, מצא לנכון היועץ לציין במפורש כי "על שר המשפטים לשקול  - בכפוף לשימוע (בכתב או בע"פ) - לנקוט בהליך לפי סעיף 16א..." (פסקה 12 להחלטה).

 AUTONUM   
הטענה, לפיה, גם לפני מתן חוות דעת מסוג זה, מחוייב היה היועץ ליתן זכות טיעון, טרם גיבושה הינה טענה, שלא רק שאין לה כל עילה בדין, אלא שגם אין בה כל הגיון. 


הייעוץ המשפטי במשרד המשפטים ובמשרדי הממשלה השונים ובראשו היועץ המשפטי לממשלה, מעניק ייעוץ משפטי ונותן המלצות לפעולה, כדבר שבשגרה, לגורמי ממשל רבים ושונים, בין בעקבות פניה אליהם ובין באופן יזום בעניינים שחלקם, בסופו של יום, עשויים להביא לנקיטה בהליכים, שיש בהם כדי לפגוע. 


לא סביר לטעון, כי אנשי הייעוץ המשפטי יחוייבו לתת זכות טיעון לאדם העלול להיפגע מהמלצה הניתנת על ידיהם לאותה רשות ציבורית, בכל מקרה, לפני מתן אותה המלצה. זכות הטיעון, ניתנת תמיד בפני הגורם המוסמך לקבל את ההחלטה ולא על ידי הגורם הממליץ. 


קבלת טענת העותר בעניין זה, עלולה לשבש לחלוטין את יכולתו של מערך הייעוץ המשפטי הציבורי והפרקליטות וכן את יכולתן של רשויות המנהל לפעול בצורה סבירה ויעילה.


יתירה מזו, קבלת טענה זו תיצור, למעשה, מצב, בו באותו עניין יכול שיתקיימו לאותו אדם מספר שימועים, ובעניינו של הרב מצגר- שלושה שימועים שונים באותו עניין ממש, אם לא למעלה מזה, שכן, למעשה, לפי אותו הגיון, אף ניתן לדרוש קיום מספר רב יותר של שימועים – היינו, שימוע בפני המשטרה (בטרם תגבש המלצתה), לאחר מכן בפני פרקליט המחוז, אחר כך בפני פרקליט המדינה, וכן הלאה. תוצאה זו ודאי אינה הגיונית.


זאת ועוד, אם תתקבל הדרישה למתן זכות טיעון בפני הגורם  המשפטי – הממליץ, הרי שאותו הגיון מחייב מתן זכות טיעון בפני כל גורם ממליץ בהליכים שונים. כך למשל, בתחומים רבים של רישוי, מעורבים גורמים מקצועיים ממליצים שונים, חלקם על פי דין וחלקם על פי נוהג ונוהל, כאשר לעיתים יש בהמלצתם כדי להכריע את הכף בהחלטה. האם סביר לטעון כי יש לאפשר גם זכות טיעון בפני כל אחד מהם, להבדיל מבפני הגורם המוסמך לקבל את ההחלטה.
 AUTONUM   
ואכן, היועץ המשפטי לממשלה, נהג בעניין זה, כפי המקובל, וכפי שהוא עצמו נהג במקרים דומים.

כך למשל, בפרשת השופטת הילה כהן -  השופטת כהן הועמדה לדין משמעתי בפני בית הדין המשמעתי לשופטים שלפי סעיף 17 לחוק בתי המשפט [נוסח משולב], התשמ"ד – 1984 (להלן – חוק בתי המשפט). היא הואשמה  שנהגה שלא  כהלכה  במילוי תפקידה והתנהגה באופן שאינו הולם את מעמדו של שופט בישראל בניגוד להוראות סעיפים 18(א)(1) ו-18(א)(2) לחוק בתי המשפט. בית הדין המשמעתי לשופטים החליט להרשיע את השופטת הילה כהן וקבע כי הוכח שבשבתה לדין – בשני ימי דיונים - הוציאה מתחת ידיה ארבעה עשר פרוטוקולים והחלטות שלא שיקפו כהלכתם אירועים שהתרחשו באולם בית המשפט בדיונים שנערכו לפניה. בית הדין המשמעתי לשופטים החליט להעביר את השופטת כהן למקום כהונה אחר כהוראת סעיף 19(4) לחוק בתי המשפט, ולהטיל עליה אמצעי משמעת של  נזיפה כהוראת סעיף 19(3) לחוק בתי המשפט. 

לאחר מכן, הגישה שרת המשפטים דאז לוועדה לבחירת שופטים הצעת החלטה על סיום כהונתה של השופטת הילה כהן, על פי סעיף 7(4) לחוק יסוד: השפיטה. באותו יום, פנו נשיא בית המשפט העליון ושרת המשפטים לוועדה לבחירת שופטים וביקשו שתדון בהצעה.
בהצעתה ביקשה שרת המשפטים כי הוועדה תקבל החלטה לסיים לאלתר את כהונתה של העותרת בשל אי התאמתה לכהונה של שופטת. טעמי הבקשה היו כי הממצאים באשר להתנהגותה של העותרת, מצביעים על כך שהיא אינה נוהגת, מקצועית ואישית, כפי שיש לצפות משופטת, היא אינה ערה לחובותיה כשופטת, היא נוטה לגולל אחריות למעשיה על אחרים, היא אינה מסוגלת להתמודד עם משגים, ואינה ערה אל נכון לפגמים שנפלו במעשיה ולליקויים שנמצאו בעבודתה. 
לשופטת הילה כהן לא ניתנה זכות טיעון לפני ששרת המשפטים דאז החליטה לפנות לועדה וטרם פניית השרה ונשיא בית המשפט העליון לוועדה בבקשה שתדון בהצעת השרה. זכות הטיעון ניתנה לה, כמובן, בפני הועדה, שבסופו של יום החליטה לקבל את ההצעה ולהעביר את השופטת כהן מכהונתה. 

נראה כי הדמיון בין ענינה של השופטת כהן למקרה דנן הוא רב, הן בפן המהותי של דמותו הראויה של נושא משרה שיפוטית, והאפשרות לנקיטת הליך מנהלי נגדו ככל שהוא מבכר שלא "לחסוך" הליכים אלו, והן בפן "הדיוני" של השלב בו מוענקת זכות טיעון לאדם שענינו מובא בפני הועדה. לא למותר יהיה גם לציין שבענייננו נאמר בהחלטה שינתן לעותר שימוע אף בפני שר המשפטים, טרם ההחלטה לנקוט בהליך לפי סעיף 16א לחוק הדיינים, ולא "רק" במסגרת ההליך בוועדה, כפי שהיה בעניינה של השופטת כהן. 
דוגמא נוספת הינה פרשיית שגריר ישראל בארצות הברית - בעקבות פרסומים בדבר התנהגות לא נאותה מצד אשת השגריר ותלונה שהוגשה ליועץ בדבר פיטוריו של מזכירו של השגריר, נפתחה חקירה על ידי נציבות שירות המדינה, אשר לוותה על ידי גורם מקצועי בכיר של הפרקליטות. בסופה, הוחלט על ידי פרקליט המדינה, נציב שירות המדינה והמשנה לפרקליט המדינה (תפקידים מיוחדים) מר שי ניצן, כי לכאורה, התנהגותו של השגריר מהווה עבירת משמעת המצדיקה ניהול הליך לפי סעיף 31 לחוק שירות המדינה (משמעת), התשכ"ג – 1963, והומלץ בפני שרת החוץ  - הגורם המוסמך על פי הסעיף האמור -  לנקוט בהליך משמעתי כאמור. ההחלטה פורסמה בתקשורת עקב הענין הציבורי בנדון. גם כאן לפני מתן ההמלצה על ידי פרקליט המדינה לא נערך לשגריר שימוע. זכות השימוע, כמובן תינתן לשגריר, אך זאת לפני קבלת החלטתה של בעלת הסמכות לנהוג בהליך לפי החוק, שרת החוץ (אשר הסמיכה את המשנה לפרקליט המדינה לנהל מטעמה את השימוע).

דוגמא נוספת הינה בעניינו של הרב דוד דרוקמן, רב העיר קריית מוצקין - באותו עניין, נעשתה פניה בבקשה להעמיד לדין משמעתי את הרב דרוקמן, עקב מספר פרסומים והתבטאויות של הרב. הפניה הועברה לטיפולו של המשנה לפרקליט המדינה (תפקידים מיוחדים), אשר חיווה דעתו כי מן הראוי לנקוט נגד הרב בהליכי משמעת בפני בית הדין המשמעתי של רבני העיר לפי סעיף 12א' לחוק שירותי הדת היהודיים [נוסח משולב], התשל"א – 1971. היועץ המשפטי לממשלה, על דעת פרקליט המדינה, אימץ את חוות הדעת והעבירה לשרת המשפטים, כשהוא ממליץ בפניה לפעול להגשת קובלנה משמעתית, כאמור, כאשר בטרם יוחלט סופית על הגשת הקובלנה, תינתן לרב זכות טיעון בפני שרת המשפטים. הדברים פורסמו בתקשורת.

גם במקרה זה, זכות הטיעון לא ניתנה לרב בטרם קבלת ההחלטה על ידי היועץ המשפטי לממשלה להמליץ על נקיטת ההליך, אלא  ניתנה אך בפני שרת המשפטים, שהינה הגורם המוסמך להגשת הקובלנה המשמעתית בעניין זה.

 AUTONUM   
כאמור לעיל, במקרה דנן, המלצת היועץ המשפטי לממשלה לשר המשפטים, לפיה עליו לשקול נקיטת הליך לפי סעיף 16א, כללה בחובה, מטבע הדברים, את עמדתו של היועץ המשפטי לממשלה, לפיה העובדות שנתגלו מצביעות, לכאורה, על העדר התאמה של הרב מצגר לתפקידו הרם, שהרי זוהי התשתית להמלצה. לצד ההחלטה המשפטית על העברת ההמלצה, קרא היועץ בהחלטה לרב מצגר ליטול אחריות על מעשיו ולהסיק מסקנות אישיות, זאת מתוך הכרה בחשיבות כבודם ומעמדם של מוסד הרבנות הראשית לישראל ומערכת בתי הדין הרבניים.

 
קריאה זו של היועץ המשפטי לממשלה המופנית אל הרב מצגר, איננה בגדר החלטה אופרטיבית. כפי שכבר נאמר לעיל, היועץ המשפטי לממשלה איננו מוסמך לפטר את העותר, ואף אינו מוסמך לנקוט בהליך לפי סעיף 16א.


העובדה שהיועץ המשפטי לממשלה מצא לנכון לציין בהחלטתו, כי בידיו של הרב מצגר "לחסוך" את ההליך האמור, ליטול אחריות אישית ולפרוש מתפקידו, אין בה כדי לשנות את מהותה של ההחלטה, אשר בכל הנוגע לאספקט המנהלי שלה, הינה בגדר המלצה לגורם המוסמך.

בנסיבות אלו, ברי, כי אין בקריאה לרב מצגר ליטול אחריות אישית, כדי לבסס, מבחינה משפטית עילה לביטול ההחלטה. 

 AUTONUM   
יצוין, כי עמדתו של היועץ המשפטי לממשלה, כי יש מקום לצפות לגילויי אחריות אישית, על ידי עובדי ונבחרי ציבור במקרים כגון אלו, גם היא איננה ייחודית למקרה דנן (עמדה זו הובעה על-ידי היועץ בהזדמנויות שונות ובעניינים שונים, כמו בעניינם של השר צחי הנגבי, מנכ"ל המשרד לאיכות הסביבה, שמואל הרשקוביץ, ושל עוזר שר הביטחון לענייני התיישבות , רון שכנר).

התייחסות לטענות המועלות בעתירה

 AUTONUM   
בטרם נתייחס לטענות העותר, נבקש להעיר כי טרם הגשת העתירה דנן לבית המשפט הגבוה לצדק, לא פנה העותר אל היועץ המשפטי לממשלה, לא העלה טענותיו בפניו, ולא ביקש את התייחסותו, כנדרש. תחת זאת, ביכר העותר, לשים בפיו של היועץ המשפטי לממשלה תשובות לטענותיו, אשר לוקטו מכתבות עיתונאיות ולהתנצח עם טענות אלו.

בנסיבות העניין, לא נבקש לטעון לאי מיצוי הליכים. יחד עם זאת, נבקש כי בית המשפט הנכבד יתייחס לאמור בתגובתנו זו ולא לקטעי העיתונות שהובאו בעתירה.

 AUTONUM   
כאמור, בחר העותר לצטט בעתירתו בהרחבה מפסק דין טרנר, כשהוא אף מציין כי הדברים "כאילו ממש על המקרה דנן נכתבו".

אלא שדווקא מפסק דין טרנר, כאמור, ניתן ללמוד, מדוע בעניין דנן לא היה צורך במתן שימוע טרם קבלת החלטתו של היועץ, וכי מקומו של השימוע בעניין דנן, הינו בפני ועדת המינויים, ולכל המוקדם, בפני שר המשפטים.

וכך נאמר בפסק דין טרנר, בין היתר:

"הסטיגמה הפומבית המוטבעת על נושא המשרה, עקב הטלת דופי במידותיו, על ידי סמכות כמבקר המדינה, והתהודה הציבורית הרחבה שיש לקביעותיו, מחייבות, לכאורה, את מתן זכות הטעון במובנה האמור לעיל. אם כי מאידך גיסא ניתן לטעון כי אם מדובר בקביעה המתייחסת לעבירה פלילית או משמעתית של נושא המשרה, ממילא יזכה עניינו של הנפגע להתיחסות נוספת, מקיפה, במסגרת הליכים חקירתיים או שיפוטיים, שייפתחו לאחר מכן בעקבות קביעתו של מבקר המדינה. על פי טענה זו אין מקום להעניק את הערובה הדיונית המקובלת בהליך שיפוטי כבר בעת ההליך שמקיים מבקר המדינה, כשהענקתה תכביד על המבקר למלא את תפקידיו. 

נסיבותיה של עתירה זו אינן מחייבות קביעת עמדה בסוגיה זו בהיקפה הרחב, ודי אם נאמר כי הענקת זכות הטעון, במובן עליו עמדנו לעיל, מתחייבת כל אימת שברור הוא כי קביעת מבקר המדינה, בה נפגע כבודו של אדם, היא סופית ומוחלטת, ואין אחריה ולא כלום (דוגמת המקרה שלפנינו). 

או אז, חייבים שיקולי יעילות להידחות מפני ההגנה על כבוד הנפגע. שכן, בין חוסנה של הערובה הדיונית לבין סופיות הקביעה הפוגעת קיימת זיקת גומלין, והרחבת עוביה של "חגורת הביטחון", מתחייבת כשהקביעה הפוגעת היא סופית, וכך תלווה את הנפגע עד סוף ימיו (ההדגשה אינה במקור). 

 AUTONUM   
הנה כי כן, בפסק דין טרנר נקבע כי הענקת זכות הטיעון מתחייבת מקום שברור כי הקביעה "היא סופית ומוחלטת, ואין אחריה ולא כלום", כפי שאכן היה בעניינו של טרנר. לא כן, כאשר מדובר בפגיעה אשר אמורה להתברר במסגרת הליכים שיתקיימו בעקבותיה.
 AUTONUM   
בענייננו, כפי שפורט לעיל, החלטתו של היועץ המשפטי לממשלה באספקט המנהלי הינה אך שלב מקדמי. היועץ המשפטי לממשלה איננו הגורם המוסמך לנקוט בהליך לפי סעיף 16א' לחוק הדיינים, והחלטתו הינה בגדר המלצה, לגוף המוסמך – שר המשפטים - לנקוט בהליך על פי חוק. 


לפיכך, ברי כי החלטתו של היועץ המשפטי לממשלה ודאי שאיננה "סופית ומוחלטת" ש"אין אחריה ולא כלום". החלטתו של היועץ המשפטי לממשלה הינה החלטה ראשונית ומקדמית, "טרום  - ההליך". כל כולו של ההליך לפי סעיף 16א' לחוק, לרבות עצם שקילת הפתיחה בהליך על ידי השר,  הינו "אחריה".

היועץ המשפטי לממשלה דאג ליתן לעמדה זו אף ביטוי ברור בהחלטתו, בציינו במפורש כי על שר המשפטים לשקול את החלטתו בעניין זה, בכפוף לשימוע, שייערך לעותר.

 AUTONUM   
יצוין, כי העותר טוען בעתירתו כי "באופן אבסורדי ומוקצן, אולי עדיף היה לו לעותר אילו מחליט היה היועץ המשפטי לממשלה להעמידו לדין פלילי או משמעתי. במקרה כזה הייתה ניתנת לו לפחות במה להילחם על חפותו...". גם בענייננו, עומדת לעותר "במה להילחם על חפותו", אפילו שתי "במות", האחת, בפני שר המשפטים, טרם קבלת החלטתו על נקיטת ההליך והשניה בפני ועדת המינויים.

 AUTONUM   
בהקשר זה נבקש להדגיש כי הטענה כי השימוע בפני שר המשפטים וועדת המינויים יעסוק אך בשאלת כהונתו של העותר, על סמך ממצאי היועץ ולא ידון במסקנות הדו"ח איננה נכונה, ולא ברור על בסיס מה נטענים הדברים.

בפני העותר פתוחה הדרך להעלות טענותיו בפני שר המשפטים, ובמידת הצורך בפני ועדת המינויים. היקף הטענות שהוא רשאי להעלות בפני גורמים אלו לא הוגבל. העותר רשאי לטעון טענות עובדתיות ומשפטיות כרצונו, לרבות טענות עובדתיות כנגד הממצאים שנקבעו בדו"ח, אם ישנן באמתחתו כאלה, ולרבות טענות בדבר חוקיות הליך ההדחה, אותן מעלה העותר בעתירה זו.

זוהי מהותו של השימוע.

בניגוד לנטען בעתירה, החלטת היועץ איננה בגדר קביעה סופית ומוחלטת, ופתוחה בפני העותר הדרך לטעון בפני בעלי הסמכות כי אין הצדקה לנקוט בהליך לפי סעיף 16א' בענייננו.

 AUTONUM   
גם הטענה, לפיה שר המשפטים ו/או ועדת המינויים לא יוכלו לסטות מהמלצתו של היועץ, וכי אם יעשו כן, יטען כנגדם כי הם פועלים בחוסר סבירות קיצוני, אינה במקומה.

אם אכן בפי העותר טענות עובדתיות, שיש בהן כדי לקעקע את העובדות כפי שהצטיירו מחומר החקירה בעניינו של העותר, עומדת לעותר האפשרות להביאן בפני שר המשפטים או ועדת המינויים ולנסות לשכנע אותם כי אין הממצאים הכלולים החלטת היועץ משקפים את התמונה במלואה.

החלטותיהם של שר המשפטים וועדת המינויים, יבחנו לגופן, בבוא העת, בין היתר, על בסיס הנתונים העובדתיים שיעמדו בבסיסן.

 AUTONUM   
יוער בהקשר זה, כי בכל הנוגע לחומר החקירה ולהתנהלותו של העותר בחקירתו, לא הועלתה בעתירה טענה עובדתית כלשהי, שיש בה כדי לקעקע את ממצאי ההחלטה, והעותר מסתפק בהעמדת סימני שאלה. העדרם של הסברים וטענות מסוג זה בעתירה, מדבר בעדו.

 AUTONUM   
העותר ממשיך וטוען כי הפגיעה בו נובעת מעצם פרסום ההחלטה, ולפיכך מתן זכות שימוע בפני שר המשפטים וועדת המינויים, אין בה כדי להועיל.


 גם דינה של טענה זו להידחות. 

ראשית, נזכיר כי פרסום החלטה מעין זו הינו צעד מקובל ובלתי נמנע במקרים בעלי ענין ציבורי, כמו במקרה דנן, כשהמדובר בעניינו של איש ציבור, וודאי כשהמדובר בפרשה שהחלה בעקבות תחקיר עיתונאי שזכה לתהודה רבה. 

בנוסף, ישנן החלטות לא מעטות, אשר עצם פרסומן גורם או עלול לגרום לפגיעה בנשוא ההחלטה, ולא נערך לפני שהן ניתנות שימוע. 


כך למשל, עצם ההחלטה על פתיחה בחקירה פלילית, ומתן פומבי להחלטה ובמיוחד כאשר מדובר באיש ציבור, יש בה כדי לפגוע. למרות זאת, לא ניתנת לפני קבלת החלטה כאמור זכות טיעון.


כך גם בפרסום המלצת משטרה על הגשת כתב אישום, בעת העברת חומר החקירה לפרקליטות, המקובל, כאשר מדובר באיש ציבור.

וכך אף בהחלטה על סגירת תיק פלילי, כאשר היא מלווה בביקורת, לעיתים קשה מאוד, על התנהלות האדם בו מדובר. 

החלטה על סגירת תיק פלילי יכולה להינתן, הן מחמת חוסר ענין לציבור והן מחמת העדרן של ראיות מספיקות.

במקרה של החלטה על סגירת תיק פלילי מחוסר עניין לציבור, הרי שלעיתים, גלומה בתוך ההחלטה, קביעה, לפיה היו די ראיות לצורך העמדה לדין. קביעה זו, ודאי עלולה לפגוע בחשוד, ולמרות זאת, ההחלטה איננה טעונה מתן זכות טיעון.

גם במקרה של החלטה על סגירת תיק פלילי מחוסר ראיות מספיקות, עלולות להיות קביעות, שיש בהן כדי לפגוע, ולמרות זאת, גם החלטות מסוג זה אינן טעונות מתן זכות טיעון קודם נתינתן.

יתירה מזו, החלטה כזו משמעה כי היו בתיק ראיות מסויימות נגד החשוד – שהרי אחרת היה התיק נסגר מחוסר אשמה. אף על פי כן, לא ניתנת בכגון דא זכות טיעון.
 AUTONUM   
בשנים האחרונות, התנהלו לא מעט חקירות פליליות בעניינם של אנשי ציבור, אשר הסתיימו בסגירת התיק, כאשר ההחלטה כוללת דברי ביקורת על הנחקרים.
כך היה בעניינם של הנשיא ויצמן ז"ל, ראש הממשלה לשעבר, מר נתניהו, ראש הממשלה, מר שרון. כך היה גם בפרשת מינוי היועץ המשפטי לממשלה ("פרשת בר און") ובפרשות הנגבי. החלטות אלו, כללו ממצאים ומסקנות קשים, וודאי וודאי שהיו פוגעניות. 

ואלה הן אך מעט מן הדוגמאות, בהן, בעקבות חקירה משטרתית, ובמסגרת החלטה על סגירת תיק פלילי, פורסמה החלטה מנומקת, שכללה ממצאים ומסקנות קשים ומסקנות שליליות כלפי הנחקרים.

למרות זאת, במקרים אלו לא ניתנה לנחקרים זכות טיעון טרם מתן ההחלטה, אף שההחלטה כללה, כאמור, דברי ביקורת כלפיהם. 

ונזכיר, כי עתירה שהוגשה כנגד פרסום ההחלטה בפרשת מינוי היועץ המשפטי לממשלה ("פרשת בראון"), בין היתר, מן הטעם כי לא ניתנה לנשואי הדו"ח זכות טיעון, נדחתה על הסף על ידי בית משפט נכבד זה (ראה פסק -דין בן-דרור ימיני).

 AUTONUM   
העותר עצמו טוען כי "אילו בענייננו היתה רק נמתחת ביקורת על העותר", כפי שנעשה בהחלטות קודמות "חזקה עלינו כי עתירה זו לא היתה באה לאוויר העולם" (סעיף 20 לעתירה), והוא מנסה להבחין בין החלטות אלו לבין המקרה דנן, כשהוא טוען בעיקר, כי בהחלטות אלו לא נקבעו קביעות משפטיות, כגון הקביעה שהעותר שיקר ומסר גרסאות סותרות, וכי לא נקבעו בהם קביעות אופרטיביות.

אלא שהאבחנות שנעשות על ידי העותר אינן במקומן.

ראשית, הקביעות בעניין גרסאותיו של הרב מצגר, המכונות על ידו "קביעות משפטיות" עולות מניתוח חומר החקירה שנאסף על ידי המשטרה. "קביעות" אלו התחייבו מהצורך לקבל החלטה, בדבר תוצאותיה של החקירה המשטרתית.

ניסיונו של העותר להציג את ניתוח הגרסאות שמסר העותר במשטרה והסקת ממצאים מהן, כ"קביעות משפטיות" ייחודיות, שלא נעשה כמותן בעבר אין לו בסיס. גם בעבר, בהחלטות שסיכמו חקירות, נקבעו ממצאים המתייחסים לגרסאותיהם של הנחקרים ולמהימנותן. 


יתירה מזו, מצבו של העותר, לשיטתו שלו, טוב יותר מזה שהיה אילו לא היתה ניתנת ההמלצה לנקוט בהליך המנהלי, שכן ההמלצה פותחת בפני העותר את ההזדמנות להתייחס לדברי הביקורת הכלולים בהחלטת היועץ המשפטי לממשלה, דבר שלא היה עומד בפניו, לו כללה ההחלטה אך את הממצאים והמסקנות בדבר התנהגותו של הרב מצגר, כאשר אחריה לא היה דבר.

שנית, הטענה כי בהחלטות אחרות אין מסקנות משפטיות אופרטיביות – גם היא, אינה עולה בקנה אחד עם המציאות.

המקרה דנן אינו ייחודי, שכן, כאמור, במקרים רבים, בהם מעורבים עובדי מדינה, עובדי ציבור ואנשי כוחות הבטחון, ההחלטה המתקבלת, בעקבות חקירה פלילית, כוללת מסקנה, לפיה אין די ראיות להעמדה לדין פלילי, אך יש מקום לשקול העמדה לדין משמעתי, או נקיטת הליך מנהלי מתאים לפי העניין.

במקרים אלו, כאמור, לא ניתנת זכות טיעון בפני היועץ המשפטי או הפרקליטות, טרם קבלת ההחלטה, אלא היא ניתנת רק בפני הגורם המוסמך לנקוט בהליך זה.

שלישית, ניסיונו של העותר לנתק בין החלק שמסכם את השאלה, האם התגבשו די ראיות להעמדה לדין פלילי לבין חלקה השני של החלטת היועץ, הבוחן את האספקט המשמעתי והמנהלי איננו במקומו.

כאמור, היועץ המשפטי לממשלה נדרש לפרשת הרב מצגר עקב קיומה של חקירת משטרה בעניינו.

בחינת חומר החקירה באספקט הפלילי, לבדו, לא היה בה, כאמור, כדי למצות את המסקנות העולות מחומר החקירה, והיועץ המשפטי לממשלה ראה עצמו מחויב, נוכח בחינת חומר החקירה, לבדוק את האפשרויות המשפטיות האחרות שמעמיד החוק, כפי שנעשה, כאמור, במקרים רבים אחרים.

רביעית, במקרים רבים בהם מפרסם היועץ המשפטי לממשלה החלטה מנומקת, כשמדובר בנבחרי ציבור, כפי שהיה בעניינם של הנשיא ויצמן ז"ל, וראשי הממשלה נתניהו ושרון, לא קיימת אפשרות לנקיטת הליך מנהלי רלוונטי.

במקרה דנן, לעומת זאת, קיים הליך כזה, ולפיכך, כחלק ממסקנותיו לגבי חומר החקירה שנבדק על ידו, סבר היועץ המשפטי לממשלה כי מחובתו להמליץ לגורם המוסמך לשקול לנקוט בהליך זה.

ולבסוף, נשוב ונזכיר כי החלק בהחלטת היועץ, הדן באספקט המנהלי הינו רק בגדר המלצה, ולפיכך, כאמור, השימוע בעניין זה צריך להיעשות בפני הגורם המוסמך ולא בפני הגורם הממליץ. 

גם הקריאה של היועץ לרב מצגר ליטול אחריות אישית, כאמור, איננה קביעה "אופרטיבית", אלא קריאה ציבורית המתבקשת מההמלצה האמורה, ומפאת כבודם של המוסדות הרלוונטיים, והחשיבות במניעת המשך פגיעה בהם. 

 AUTONUM   
העותר מוסיף וטוען בעתירתו כי בעניינו, התקיימו טעמים אשר חייבו "זהירות יתר" בפרסום הדו"ח.  

בעניין זה, נבקש להדגיש כי היועץ המשפטי לממשלה נהג זהירות מרובה, בכל הטיפול בפרשה זו.

כפי שפורט בהחלטתו של היועץ, תחילתה של הפרשה בפרסומה של כתבת תחקיר בעיתונות, לפיה קיבל הרב מצגר טובות הנאה מבית המלון "מצודת דוד" ובתלונות שנתקבלו בעניין זה. 

בשל הרגישות המובנת, מפאת כבודו של העותר וכבודו של מוסד הרבנות הראשית, מצא לנכון היועץ לפנות, תחילה, אל היועצת המשפטית במשרד ראש הממשלה ולבקש את התייחסותה לאחר בדיקת הדברים עם הגורמים הנוגעים בדבר (הרבנות הראשית מהווה יחידת סמך במשרד ראש הממשלה). 

על בסיס התייחסותם של היועץ המשפטי לרבנות הראשית ושל היועץ המשפטי לשיפוט הרבני, והתייחסותו של הרב מאיר רוזנטל, ראש לשכתו של הרב מצגר, שנמסרו בעקבות הפניה אל היועצת המשפטית של משרד ראש הממשלה, ביקש היועץ כי תיערך בדיקה בפרקליטות המדינה והוכנה חוות-דעת ראשונית.

היועץ המשפטי לממשלה נדרש לעניין, שוב, בשלב זה, ולאחר בחינת חוות-הדעת ודיונים שהתקיימו בעניין, הגיע לכלל מסקנה, כי לא ניתנו תשובות מספקות לשאלות ולתמיהות שעלו, ועל-כן אין מנוס מפתיחה בחקירה פלילית.

בעקבות זאת, הנחה היועץ את מפכ"ל המשטרה ואת ראש אגף חקירות ומודיעין במשטרת ישראל לקיים חקירה ראשונית בנושא. מתוך זהירות זו שננקטה על ידו, עקב רגישות המשרה בה מדובר, ביקש היועץ כי בטרם ייחקר הרב הראשי עצמו, יובאו ממצאי החקירה בפניו ובפני פרקליט המדינה, על מנת שיוכלו להחליט באשר להמשך החקירה.

רק לאחר בחינת הממצאים הראשוניים שנמצאו בחקירה, על ידי היועץ ופרקליט המדינה, ניתן האישור לחקירתו של הרב מצגר.

גם לאחר סיום החקירה, נערכו דיונים רבים בפרקליטות המחוז ובפרקליטות המדינה, ומספר דיונים בראשותו של היועץ המשפטי לממשלה.

 AUTONUM   
הטיפול בפרשת הרב מצגר, מתחילתו ועד למתן ההחלטה, נושא העתירה דנן, נעשה בכובד ראש, מתוך זהירות מרובה, כאשר ההחלטה נתקבלה, מתוך כבוד רב ודאגה למוסד הרבנות הראשית ולמוסד הדיינות, ולאמון הציבור בהם.

 AUTONUM   
העותר מוסיף וטוען כי היועץ, בחוות דעתו, הסתמך על "פרשיות והליכים קודמים", שלטענתו הובאו כבר בפני היועץ המשפטי הקודם, טרם שהעותר נבחר לתפקידו ושנידונו כבר על ידי בג"צ.

תחילה, נציין כי טענות אלו, הינן טענות התוקפות את החלטתו של היועץ לגופה, ומקומן בפני הגורמים המוסמכים לדון בהמלצת היועץ, ולא בפני בית משפט זה.

כאמור לעיל, בפני העותר פתוחה הדרך להעלות את כל טענותיו, הן טענות עובדתיות, לרבות טענות המתייחסות ל"פרשיות והליכים קודמים" והן טענות משפטיות, בכל הנוגע לבסיס המשפטי לנקיטה בהליך ההדחה.

לגוף העניין, העותר טוען כי "ניתן היה, אולי, להצדיק פסלות מכהונה בתפקיד ציבורי במקרה שהתנהגותו של הנבחר התקיימה או נתגלתה לאחר הבחירות...".

ראשית, נראה כי מן העותר נשתכחה העובדה כי החלטתו של היועץ המשפטי לממשלה, בראש ובראשונה, מתייחסת לחקירת משטרה, שנתעוררה "לאחר הבחירות" - פרשיית המלונות. התנהגותו של הרב מצגר, כפי שבאה לידי ביטוי בעניינים שונים בעבר, המצביעה על קיומו של דפוס התנהגות בעייתי, הינה אך מרכיב נוסף, מצטבר לחקירת המשטרה בפרשיית המלונות, שהינה הבסיס העיקרי להחלטת היועץ (מרכיב רלוונטי בבחינת הליך מנהלי (ע"א 6936/00 דר' ש. חוסיין נ' שר הבריאות פ"ד נה(5) 599, 614)). 

שנית, אין זה נכון כי "כל "התלונות" וה"אירועים", בהם מדובר נאספו אל שולחנו של היועץ המשפטי לממשלה הקודם, עוד טרם בחירתו של הרב מצגר.

חלק מן התלונות הגיעו אל לשכת היועץ המשפטי לממשלה, לאחר בחירתו של הרב מצגר (ואין הכוונה לתלונות נוספות שהגיעו, לאחרונה, לאחר קבלת החלטת היועץ).

שלישית, אין זה נכון כלל ועיקר כי התלונות "נידונו ונדחו" על ידי היועץ הקודם. התלונות לא נבדקו ונחקרו לעומקן מעולם, מטעמים שונים (התיישנות, העדרן של תלונות על ידי נפגעים, וחלקן לא עלו כדי עבירה פלילית).
ראה מכתבו של ניצב מזרחי אל היועץ המשפטי לממשלה, דאז מיום 13.5.03, ומכתב התשובה של היועץ דאז, מיום 18.5.03, המצורפים ומסומנים מש/3 ו- מש/4.
אף אין זה נכון כי התלונות נידונו ונדחו על ידי בית משפט זה במסגרת בג"צ 3870/03 ורקר נ' היועץ המשפטי לממשלה. בית משפט נכבד זה ציין במפורש באותו עניין, כי "אין בכוונתו להיכנס לפרטי התלונות ולעסוק בטענות הצדדים לגביהן".
גם ועדת השימוע לענין תעודת הכשירות של הרב מצגר, שהוקמה עובר לבחירות לרבנות העיר תל אביב, לא ביררה את הדברים עד תומם, כפי שנאמר במפורש, בדו"ח שיצא מטעמה. 

בעניין התלונות, נוסיף כי בניגוד לנטען בעתירה, המדובר בתלונות שהגיעו ממקורות שונים ונפרדים, שאינם בעלי אינטרס כזה או אחר בענייני הרבנות. 

לפיכך, דין הטענות במישור זה להידחות.

 AUTONUM   
באשר לטענותיו של העותר לגבי ועדת השימוע ומכתבו של הרב בקשי דורון – 

לא ברור על בסיס מה נטען בעתירה כי הדברים הוצאו מהקשרם. דו"ח ועדת השימוע, שעסקה בתעודת הכושר של הרב מצגר לכהן כרב, בה ישבו הרב הראשי הקודם, הרב בקשי דורון, הרב הראשי הנוכחי, הרב עמר (המכהן יחד עם העותר כיום) וכן הרב רלב"ג, והתייחסותו של הרב הראשי הקודם, הרב בקשי – דורון, הובאו בהקשרם המלא. 

הדו"ח והמכתב מצורפים ומסומנים מש/5 – מש/6. 

ונזכיר כי בהליך בפני ועדת השימוע ניתנה לעותר ולבא-כוחו הזדמנות נרחבת להשמיע עמדתם.

 AUTONUM   
העותר מוסיף וטוען כי חוות דעתו של היועץ הינה בגדר הלכה תקדימית וחדשה, שכן על פיה גם אדם שלא מוגש נגדו כתב אישום נדרש לסיים את תפקידו. 

ראשית, גם בעניין זה רשאי יהיה העותר לטעון בפני שר המשפטים ו/או ועדת המינויים. מכל מקום, מאחר והעותר איננו טוען בעתירה זו כנגד גופה של החלטת היועץ, ברי כי אין מקומו של הדיון בעניין זה בעתירה זו.

למעלה מן הנדרש, נוסיף לגופו של עניין, כי אין מדובר כלל ועיקר ב"הלכה חדשה". בית משפט נכבד זה חזר לא אחת על התפיסה לפיה, הצורך בסיום כהונה של אדם נחתך לפי מבחן מהותי ולא מכני. בית המשפט קבע כבר בעבר כי: "אין לומר באופן נחרץ כי רק כתב אישום בעבירה חמורה, או לפחות חקירה בדבר ביצוע עבירה כזאת, עשויים להצדיק סיום כהונה..." (בג"צ 2533/97 התנועה למען איכות השלטון נ' ממשלת ישראל פד"י נא(3) 46)

יתירה מזו, כאמור לעיל, ישנם מקרים רבים, בהם, בעקבות חקירת עובד מדינה, עובד ציבור או משרת בשירות הבטחון לא מוגש כתב אישום, אך על בסיס חומר החקירה ננקטים הליכים משמעתיים או הליכים מנהליים להפסקת כהונה. ודאי שאין מדובר בעניין תקדימי במובן זה.

סיכום

 AUTONUM   

כמפורט בהחלטה, מהפרשיות שנסקרו בה בתמצית, כמו גם מהישנותן, עלו מספר דפוסי התנהגות כלליים של הרב מצגר, אשר יש בהם כדי לפגוע במעמד התפקיד אותו הוא ממלא, ולהעלות ספק של ממש באשר להתאמתו לכהונה כרב ראשי וכדיין. 


במסגרת זו ניתן לציין דפוסי פעולה מרכזיים שחזרו על עצמם כגון: זילות בהתייחסות לכספי ציבור; קבלה של טובות הנאה בקשר עם מעמדו כרב ראשי; הסתבכויות באי-אמירת אמת ואי-נטילת אחריות על מעשיו, תוך גלגול האחריות על הכפופים לו.

 AUTONUM   

עמדת היועץ המשפטי לממשלה, אשר פורטה בהרחבה בהחלטתו, הינה כי בדפוסי ההתנהגות המתוארים יש כדי לפגוע פגיעה קשה באמון הציבור בעובדי הציבור בכל מערכת ציבורית באשר היא, והדברים חמורים במיוחד כאשר מדובר ברב ראשי, אב בית דין ודיין בערכאת הדיינות העליונה, גוף בעל סמכויות שיפוטיות רגישות. על אחת כמה וכמה שכך הדבר כשהמדובר במי שעומד בראש מערכת כזו, ואמור לשמש כמעין "מגדלור" בכל הקשור לטוהר מידות ולתקינות ציבורית.



בהקשר זה יוער, כי לאחר פרסום החלטת היועץ היו בין מצדדיו של הרב מצגר שטענו כי "נטפלים רק אליו", אף שבעניינם של אישי ציבור רבים התגלתה התנהלות בעייתית ו"כולם נוהגים כך". לא נתפלמס עם טענות מעין אלה במסגרת זו. נבקש רק לציין כי מעבר לכך שאין ממש באמירות ש"כולם נוהגים כך", ההשוואה בין הרב מצגר ל"איש ציבור" רגיל אינה במקומה. הרב מצגר, מעבר לתפקידו הנכבד והחשוב כרב ראשי לישראל [ולנורמות הנדרשות מבעל תפקיד מעין זה, גם על פי המשפט העברי, נדרש היועץ בהחלטתו] הוא גם נושא משרה שיפוטית חשובה של דיין בבית הדין הרבני הגדול, ואמור לכהן כנשיא בית הדין בעוד כשנתיים. גם אם אישי ציבור מסוימים, אשר נושאים בצקלונם פרשיות וחשדות מסוימים ממשיכים לכהן בתפקידם, האם יש ספק כי שופט, ואף בערכאות נמוכות יותר מהערכאה העליונה, לא יכול היה להמשיך ולכהן בתפקידו אילו התגלו ממצאים מעין אלה לגביו?!    

 AUTONUM   
החלטת היועץ המשפטי לממשלה הינה החלטה מנומקת לסגירת תיק פלילי. נוכח חומרת הממצאים שעלו בפניו, החליט היועץ לפנות לשר המשפטים על מנת שישקול לנקוט בהליך לסיום כהונתו של העותר, לפי סעיף 16א' לחוק הדיינים. נוכח המלצתו, מצא לנכון, היועץ לציין בהחלטתו כי ראוי, בנסיבות אלו, כי הרב מצגר יטול אחריות על מעשיו ויסיק מסקנות אישיות, זאת מתוך הכרה בחשיבות כבודם ומעמדם של מוסד הרבנות הראשית לישראל ומערכת בתי הדין הרבניים וחשש מפני המשך הפגיעה שתיגרם כתוצאה מהליכים נוספים בעניין.

החלטת היועץ בעניין זה מבוססת על הממצאים העובדתיים שעלו בחקירת הפרשה בכללותה ועל חקירתו של הרב מצגר עצמו. חקירות, שבמהלכן, נדרש הרב מצגר בפירוט לעניינים שעלו בהחלטה. כך גם ביחס ל"פרשיות וההליכים הקודמים" - הציטוטים שהובאו בהחלטת היועץ נגעו להליכים בהם ניתנה בשעתו לרב מצגר הזדמנות להתייחס לטענות נגדו.
החלטת היועץ המשפטי לממשלה בעניין זה היתה בגדר המלצה לגוף המוסמך - שר המשפטים - לנקוט בהליך על פי חוק. זהו שלב מקדמי, "טרום ההליך".

היועץ המשפטי לממשלה איננו מוסמך להורות על פיטוריו של העותר, ואף אין הוא הגוף המוסמך לנקוט בהליך לפי סעיף 16א לחוק הדיינים.

החלטה זו איננה טעונה מתן זכות טיעון. זכות הטיעון תינתן לעותר, והוא רשאי להעלות את כל טענותיו בפני הגורמים המוסמכים לדון בהמלצת היועץ.
נוכח כל האמור לעיל, אין בסיס לבקשתו של העותר לביטול החלטתו של היועץ, ודינה של העתירה להידחות.
היום:
‏י"ט אייר תשס"ו, ‏17 מאי 2006
     אודית קורינלדי-סירקיס                                                                          רז נזרי

סגנית בכירה א' לפרקליט המדינה                                         עוזר ראשי ליועץ המשפטי לממשלה
